Der var over 60 værdigenstande at byde på, da svindelmistænkte Britta Nielsens værdier i dag blev bortauktioneret i Sydafrika for at skaffe penge tilbage til den danske statskasse.

Til salg var alt fra en landejendom og en sjælden Landrover til gamle dvd-film og kameraoptik, som ifølge danske myndigheder blev købt af Britta Nielsen og hendes søn for svindelpenge.

Og de mange værdigenstande indbragte i alt omkring 390.000 kroner.

Det bekræfter auktionarius Peter Maskell fra auktionshuset, der stod for dagens salg.

Auktionshuset havde på forhånd vurderet de samlede værdier til 1,5 millioner kroner, men det var altså meget langt fra, hvad der i dag kom ind.

For eksempel blev Britta Nielsens hus solgt til et beløb svarende til 91.000 kroner.

Britta Nielsen har til de sydafrikanske myndigheder forklaret, at hun selv gav omkring én million danske kroner for huset.

En sjælden Landrover, som Britta Nielsens søn ejede, gik for 130.000 kroner. Det var den dyreste ejendel, der blev solgt.

Derfor var auktionarius Peter Maskell selv også skuffet, da DR fangede ham på en telefon:

- Vi er ikke glade for buddene, sagde han kort.

Nye købere kan nå at melde sig

Det kostede et depositum at byde ved auktionen i dag, og der var ifølge DR Nyheders oplysninger mellem 20 og 30 personer til stede, der afgav bud.

– Man skulle lægge et depositum svarende til 9.000 kroner for at byde på bilen, knap 23.000 kroner ved ejendommen og 2.200 kroner for løsøre, oplyste Danielle Hoskins fra auktionshuset i går til DR.

Hun fortalte også, at det er muligt, at prisen på ejendomme eller grunde kan stige yderligere i pris efter auktionen i dag.

Andre købere har nemlig i en periode på 14 dage mulighed for at byde på ejendomme og grunde.

Hvis de kommer med et højere bud, har vedkommende, der bød højest i første omgang, mulighed for at matche den nye pris.